शमित के प्यार की खातिर कल्पना ने खुद को बदचलन तक साबित कर दिया, लेकिन उसे पाना इतना आसान नहीं था
“अगर रूह ही मर जाए तो जिस्म के जीने का क्या फायदा। मैं उसे बताना चाहता हूं कि प्यार का दूसरा नाम ऐतबार है और जिसका प्यार सच्चा हो उसका ऐतबार इतना कच्चा नहीं हो सकता।”
कल्पना ने शमित को देखा तो देखती ही रह गई। पल भर में ही उसकी आंखें दरिया बन गईं। ये क्या हालत बना ली थी उसने अपनी।
कल्पना ने अपनी सांसें रोक लीं। अगर उसकी सांस की आवाज शमित ने सुन ली तो… शमित का स्ट्रेचर वहां से हटने के बाद कल्पना ने सांस ली तो उठती-गिरती सांसों के साथ पलकें भी झरना बन गईं।
शमित का ये हाल सिर्फ और सिर्फ उसके कारण हुआ है। वो ये जानती थी, पर कर भी क्या सकती थी! क्या उसके वश में कुछ था?
कल्पना सारी रात टहलती रही। अतीत के सागर में डूबती-उतराती रही। कितना खूबसूरत हुआ करता था उसका शमित। कॉलेज की हर लड़की के दिल का ख्वाब। जब वो ड्रम बजाता तो खचाखच भरा ऑडिटोरियम तालियों की गड़गड़ाहट से गूंज उठता।
अपनी पहली मुलाकात को याद करके कल्पना के होंठों पर जाने कितने अरसे बाद प्यारी सी मुस्कान खेल गई। उन दोनों की मुलाकात कितनी फिल्मी थी। उस लेजेंड्री फिल्म वाला वाकया सेम टु सेम उनके साथ घटा था। शमित ड्रम की प्रैक्टिस कर रहा था और उसके पैर थिरकने लगे।
शमित का ध्यान उसकी ओर गया तो उसे देखता ही रह गया। ड्रम की ताल टूटी तो उसका ध्यान शमित की ओर गया जो एकटक उसकी ओर देख रहा था। वो अचकचा गई। जाने उन आंखों में ऐसी कौन सी कशिश थी जो वो उन आंखों की तारीफ, उनका नाचते जाने का अनुरोध, उनका अपनापन भूल ही नहीं पा रही थी। जल्द ही एनुअल फंकशन में फिर मुलाकात हुई थी शमित से। इस बार दोनों प्रोग्राम सेट करने के लिए मिले थे।
दोनों के मिलकर सोचे गए डांस ड्रामा ने फंक्शन में चार चांद लगा दिए। इस तरह वो कब करीब आते गए और कॉलेज के साल कैसे बीत गए पता ही नहीं चला। पता तो तब चला जब वे अपने घर लौट आए। एक अजीब सी कसक हर पल मन में रहने लगी थी। एक अजीब सी मायूसी दिल पर छाई रहने लगी थी। हर पल शमित का चेहरा आंखों के सामने घूमता रहता। हर पल उसकी कोई न कोई बात याद आती रहती।
उस दिन तो हद हो गई। रात में तूफान से उसके कमरे की खिड़की खुल गई तो उसे लगा शमित खिड़की के बाहर खड़ा है। उस दिन उसे एहसास हुआ कि शायद प्यार इसी को कहते हैं।
दूसरे दिन दरवाजा खोला तो शमित को खड़ा पाया। उसकी आंखों में गहरी उदासी थी। कल्पना की आंखें हैरानी से खुली रह गईं। शमित ने बिना किसी भूमिका के उसका हाथ अपने हाथों में ले लिया और भरे गले से बोला, “तुमसे बिछड़कर मुझे एहसास हुआ कि जो फीलिंग्स मेरे मन में तुम्हारे लिए हैं, वो प्यार है। मैं तुम्हारे बिना जी नहीं सकता। मैं तुमसे प्यार करने लगा हूं। तुम्हें बस यही बताने आया था।”
आज भी सोचती है तो होंठों पर मुस्कान और पलकों में आंसू एक साथ आ जाते हैं। ऐसा लगता है कि जाने कितने जनम वे ऐसे ही हाथों में हाथ लिए खड़े रहे। पर तभी...
“एक्सक्यूज मी! मिस्टर शमित के साथ कौन हैं?”
“मैं हूं,” कल्पना के बगल में बैठी महिला ने कहा।
“आप उनकी कौन हैं?” नर्स ने पूछा।
“मां हूं उसकी” वो बोलीं।
“क्या आप जानती हैं कि कल्पना कौन है?”
“ये उसी जहर का नाम है जिसने मेरे बेटे की ये हालत की है,” शमित की मां बुदबुदाई।
कल्पना की जैसे सांसें रुक गईं। “आपका बेटा बेहोशी में ये नाम बड़बड़ा रहा था। वैसे अब उसकी हालत बेहतर है। आप उससे मिल सकती हैं।” शमित की मां तेजी से शमित के कमरे की ओर भागी।
कल्पना ने देखा नर्स ज्यादा दूर नहीं गई थी। उसके कदम नर्स की ओर खिंचे चले गए, “सिस्टर, वो शमित को क्या हुआ है?”
“आप उनकी कौन हैं?” नर्स ने जवाब के बदले में सवाल पूछा।
“जी मैं जिस पेशेंट के, मेरे भाई के साथ में आई हूं वो और शमित जी एक ही कमरे में हैं।”
“ओह! देखिए अभी हमारे पास सिंगल रूम नहीं है।” नर्स ने उसकी बात का वही मतलब निकाला जो उन स्थितियों में कोई भी निकालता।
अब कल्पना के पास शमित की हालत की वजह जानने का कोई तरीका नहीं था। भैया ठीक हो चुके थे। पापा उसके डिस्चार्ज पेपर बनवाने गए थे। अब तो कमरे में जाने का भी कोई बहाना नहीं था। पर फिर भी वो कमरे की खिड़की पर खड़ी हो गई।
“तू भूल क्यों नहीं जाता उस बेवफा को। क्या मां-बाप का बरसों का प्यार तेरे लिए कोई मायने नहीं रखता?” उसकी मां अपने बेटे का हाथ पकड़कर रोती जा रही थी। कल्पना जैसे जड़ सी हो गई।
“कल्पना” पापा की आवाज ने उसे झिंझोड़ा और वो यंत्रवत सी पापा और भैया के साथ घर आ गई। नींद उसकी आंखों से कोसो दूर थी। रह रहकर उस दिन का सीन आंखों के सामने फिल्म की तरह चल रहा था। जब चाचाजी ने उन्हें घर की दहलीज पर हाथों में हाथ लिए देख लिया था। फिर तो वो धमाके हुए कि उसका पूरा वजूद ही हिल गया।
विजातीय लड़के को घर की लड़की के साथ देखकर चाचाजी ने सारा गांव सिर पर उठा लिया। ऐसा हल्ला मचा कि कल्पना की कल्पना से भी परे था। शमित ने निडर होकर अपने प्यार का इजहार किया। बड़ी तहजीब से अपनी बात बड़ों के आगे रखी, पर वो झूठी शान के नाम पर अड़ियल और रिवाजों के पक्के गांव की हकीकत से बेखबर था।
किसी तरह पापा ने उसे उसकी जान के प्यासे गांव वालों की पहुंच से बाहर निकाला और वचन लिया कि वो खुद वहां कभी नहीं आएगा।
लेकिन शमित ने साफ कह दिया कि वो उससे ही शादी करेगा और इसके लिए अपने मम्मी-पापा को लेकर बात करने आएगा।
उसके जाने के बाद पापा ने सबको समझाने की भरसक कोशिश की। वो समझ गए थे कि इस बात को आगे बढ़ाने का मतलब है बच्चों की जान को खतरे में डालना।
तब पापा ने कल्पना के आगे हाथ जोड़ दिए थे, “बेटा, मैंने पूरे गांव से लड़कर तुझे पढ़ाने शहर भेजा। इस उम्मीद में कि तू पढ़कर और लड़कियों की प्रेरणा बनेगी।
अगर तूने इस प्रेम प्रसंग को आगे बढ़ाया तो मैं जानता हूं तेरे चाचा कोरी धमकियां नहीं दे रहे। तू उसका ख्याल दिल से निकाल दे। मैं तुझे खो नहीं सकता। फिर उस भले लड़के की भी तो सोच। वो भी तो अपने मां-बाप की आंखों का तारा होगा। अगर गांव वालों ने सचमुच अपनी धमकी पर अमल कर डाला तो...”
पापा हताश से पूछने लगे, “क्या तू उसकी जिंदगी खतरे में डालना चाहती है? क्या प्यार की यही परिभाषा है?”
पर शमित किसी भी तरह उसे भूलने को तैयार नहीं था। उसे गांव वालों की दकियानूसी बातों पर गुस्सा आ रहा था। वो उनकी धमकियों को गंभीरता से लेने को बिल्कुल भी तैयार नहीं था।
पर कल्पना डर गई। वो गांव में पली-बढ़ी थी, मरने मारने की सच्ची घटनाओं से वाकिफ थी। आखिर उसने वो फैसला ले ही लिया, जिसके बाद वो आज तक चैन से सो नहीं पाई।
उसने अपने और शमित के कुछ कॉमन फ्रेंड्स के साथ मिलकर वो योजना बनाई और शमित की नजरों में खुद को बेवफा और बदचलन साबित कर दिया।
सारी रात करवट बदलते बीती। सुबह होने तक कलपना एक फैसला ले चुकी थी। पापा और भैया को बताया तो वे भी उसके साथ हो लिए। पिछले पांच सालों में वे उसके प्यार की गहराई को समझ चुके थे।
कल्पना शमित की मां से उसकी दोस्त बनकर मिली। उसका हाल पूछा। उसकी मां ने जल्द ही अपना दिल खोलकर उसके सामने रख दिया। आखिर उसका दर्द भी कोई हमसफर चाहता था, “क्या बताऊं बेटा। वो लड़की इसकी जिंदगी से क्या गई, इसकी तो जीने की इच्छा ही खतम हो गई। यही कहते हैं डॉक्टर कि इसे कोई मर्ज नहीं है। पर अगर कोई जीना ही न चाहे तो बीमारियां बहाना बनकर आ जाती हैं। मैं उसे भूलने को कहती हूं तो हमेशा एक ही बात कहता है…” अपनी बात बीच में ही छोड़कर उसकी मां रो पड़ी।
तभी उसकी नजर शमित की ओर गई। वो कब वहां आ गया, उसे पता भी नहीं चला। एक बार फिर उनकी नजरें मिलीं और कल्पना अपने आंसू रोक नहीं पाई।
“मैं कहता हूं कि जिस लड़की को मेरी जिंदगी बचाने के लिए अपनी बदचलनी के इतने सारे झूठे सबूत देने पड़े, उसे मैं सिर्फ इतना बताना चाहता हूं कि ऐसी जिंदगी के बचने का कोई फायदा नहीं, जिसमें जीवन ही न हो। अगर रूह ही मर जाए तो जिस्म के जीने का क्या फायदा। मैं उसे बताना चाहता हूं कि प्यार का दूसरा नाम ऐतबार है और जिसका प्यार सच्चा हो उसका ऐतबार इतना कच्चा नहीं होता।”
कल्पना फूट फूटकर रो पड़ी तो शमित की मां सब कुछ समझ गई, “बेटा, जमाना बदल रहा है। तुमने एक बार हमसे बात की होती, हम कोई हल निकालते। खैर! तुम लोगों के ‘प्यार का सोना’ विरह की आग में तपकर कुंदन बन चुका है। अब हम तुम दोनों के साथ हैं।”
“हां बेटा, हम मिलकर एक दूसरे को हिम्मत देंगे। गलत रिवाजों से डरकर नहीं लड़कर जीतने की और तुम जीतोगे, क्योंकि तुम्हारा प्यार सच्चा है।” शमित के पिता ने जोड़ा।
उन्होंने शमित का हाथ कल्पना के हाथों में दे दिया। दोनों बड़ी देर तक एक दूसरे के आंसू पोंछते रहे।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें